ฐิติกรรับเออีซีลุยลีสซิงอินโดปรับฐานตจว.
ฐิติกร เล็งบุกสินเชื่อเช่าซื้อรถจักรยานยนต์ อินโดนีเซีย เวียดนาม รับเออีซี
9 ต.ค. 2555

ฐิติกร เล็งบุกสินเชื่อเช่าซื้อรถจักรยานยนต์ อินโดนีเซีย เวียดนาม รับเออีซี
นายประพล พรประภา รองกรรมการผู้จัดการ บริษัท ฐิติกร ผู้ให้บริการสินเชื่อรถจักรยานยนต์ เปิดเผยว่า ขณะนี้บริษัทอยู่ระหว่างการศึกษาตลาดในการขยายการให้บริการสินเชื่อรถจักรยานยนต์ไปยังประเทศอินโดนีเซียและเวียดนาม เนื่องจากความต้องการและประชากรในประเทศดังกล่าวมีจำนวนมาก และเป็นการเตรียมพร้อมสำหรับการเปิดเสรีอาเซียน หรือเออีซี ที่จะมีขึ้นในปี 2558 
อย่างไรก็ตาม ต้องมีการศึกษาข้อกฎหมายในการทำธุรกิจดังกล่าวในต่างประเทศอย่างละเอียด โดยคาดว่าจะสามารถเริ่มเข้าไปให้บริการดังกล่าวได้ในช่วงปี 2556 
สำหรับกลยุทธ์ในช่วงไตรมาสสุดท้ายของปีนี้ เตรียมขยายสาขาเพิ่ม 4 แห่ง เพื่อรองรับการปรับสัดส่วนการทำการตลาดไปยังต่างจังหวัดมากขึ้น จากเดิมในเขตกรุงเทพมหานคร (กทม.) และปริมณฑล อยู่ที่ 70% และต่างจังหวัด 30% โดยภายในปี 2556 เขต กทม.และปริมณฑลเป็น 35% และต่างจังหวัด 65% 
ทั้งนี้ ภายในอีก 2–3 ปีข้างหน้า ตั้งเป้าเพิ่มสัดส่วนระหว่าง กทม.และปริมณฑลเป็น 20% และต่างจังหวัด 80% โดยเพิ่มสาขาอีก 20 แห่ง จากปัจจุบันมี 80 แห่ง